একজন নোটবাতিল প্রকল্পের জন্য এই মুহূর্তে দেশের সবচেয়ে আলোচিত ব্যক্তিত্ব। আর একজন দেশের প্রাক্তন প্রধানমন্ত্রী তথা দেশে উদার অর্থনীতির প্রবক্তা। অন্যজন বাবারি মসজিদ ধ্বংসের নায়ক এবং জাতীয় রাজনীতিতে লৌহপুরুষ বলে খ্যাত। আর এই তিনজন হলেন নরেন্দ্র মোদী, মনমোহন সিংহ এবং লালকৃষ্ণ আডবাণী। সাম্প্রতিক ভারতের এই তিন ব্যক্তিত্বের এই ছবি এখন ভাইরাল হয়েছে সোশ্যাল মিডিয়ায়। 
আরও পড়ুন... 
টাকাশূন্য এটিএম, প্রভাবশালীদের অধিকাংশ অর্থ দিচ্ছে ব্যাঙ্ক! দেশবাসীকে ধোঁকা? 
কালো টাকা জমায় নতুন ফতোয়া কেন্দ্রের, এবার ই-মেল তথ্য দিতে নির্দেশ
সংসদে নরেন্দ্র মোদী কেন নোটবাতিল নিয়ে বিবৃতি দিচ্ছেন না তা নিয়ে সংসদে ধুন্ধুমার জুড়েছিল বিরোধীরা। এমনকী, মনমোহন সিংহ অশক্ত শরীরেও সংসদে বিবৃতি দিয়ে মোদীর নোটবাতিল প্রকল্পকে তুলোধোনা করেছিলেন। সংসদের এই অচলাবস্থায় লালকৃষ্ণ আডবাণী ক্ষিপ্ত হয়ে সাংসদ পদ থেকে পদত্যাগ করবেন বলে দিন কয়েক আগেই চিৎকার জুড়েছিলেন। কিন্তু, ভারতীয় রাজনীতির এই তিন বর্ণময় চরিত্র যখন একে অন্যেরের পিছনে লাইন দিয়ে দাঁড়ান, তখন অবশ্যই তা কৌতূহলের বিষয় হওয়াটাই স্বাভাবিক।  

তেমনই এই ছবিটিও এখন ভাইরাল হয়ে উঠেছে সোশ্যাল মিডিয়ায়। কেউ কেউ দাবি করেছেন, নতুন নোট তুলতে সংসদের এটিএম-এ নাকি একসঙ্গে লাইন দিয়ে দাঁড়িয়েছিলেন মোদী, মনমোহন এবং আডবাণী। 

অনেকে সোশ্যাল মিডিয়ায় এই নিয়ে পোস্টও করেন। এমনকী টুইটারে ‘হিস্ট্রি অফ ইন্ডিয়া’-র পেজেও বলা হয় মোদী, মনমোহন এবং আডবাণী টাকা তুলতে এটিএম-এ লাইন দিয়েছেন। 

কিন্তু, ছবিটি একটু বড় করলেই দেখা যাচ্ছে আডবাণীর ঠিক পিছনেই রয়েছেন কেন্দ্রীয় অর্থমন্ত্রী অরুণ জেটলি। আর মনমোহন সিংহের পাশেই দাঁড়িয়ে রয়েছেন সনিয়া গাঁধী। সত্যিটা হল জাতীয় রাজনীতির এই চরিত্রগুলো একসঙ্গে লাইন দিয়েছিলেন তা ঠিক। কিন্তু, টাকা তুলতে নয়, সংসদ হামলায় শহিদদের শ্রদ্ধা জানাতে। এক সংবাদমাধ্যের চিত্রগ্রাহক এই ছবিটি ১৩ ডিসেম্বর সংসদে তুলেছিলেন। আর সেই ছবি পরে ভাইরাল হয়ে যায় নেট দুনিয়ায়। এক এক জন এক এক রকমভাবে ছবিটিতে কমেন্ট পোস্ট করতে থাকেন।